El CRIS i Centre de Dia entraran en funcionament en el primer trimestre de 2019
11 de desembre de 2018

Carcaixent

La vicepresidenta i consellera d'Igualtat i Polítiques Inclusives, Mònica Oltra, ha visitat este mati Carcaixent per conèixer amb profunditat el funcionament dels Serveis Socials municipals i alguns dels centres que depenen o dependran d’esta àrea. Així, ha aprofitat la seua estada en la localitat per a anunciar "la posada en marxa per al pròxim any" del Centre de Rehabilitació i Inclusió Social (CRIS) i centre de dia per a persones amb trastorn mental greu.

Es tracta, ha explicat la vicepresidenta, del primer centre que obre les portes dins el Pla conjunt de Col·laboració entre la Generalitat, la Diputació de València i els ajuntaments per dotar de recursos les poblacions amb menys oferta d'infraestructures destinades als col·lectius més vulnerables.

Oltra ha assenyalat que este centre és un exemple clar de la importància de la col·laboració entres institucions "perquè és fonamental per al benestar de les persones i per posar al centre les seves necessitats i la seva atenció".

Per a la vicepresidenta este tipus de recursos són necessaris per a les persones que pateixen alguna malaltia mental "perquè treballen amb polítiques d'inclusió i no de segregació, i contribueixen a que puguen dur una vida normalitzada amb itineraris laborals i intervenció comunitària”.

Per la seua part, l’alcalde de Carcaixent, Paco Salom, ha volgut remarcar la necessitat que hi havia a la comarca de la Ribera d’unes instal·lacions d’este tipus, les quals “gràcies a les quals anem a posar fi a una demanda històrica de la que tant les persones amb malalties mentals, com les seues famílies van veure incrementada la seua qualitat de vida de manera notable”, ha assenyalat.

El CRIS i centre de dia per a persones amb trastorn mental comptaran amb 70 i 20 places respectivament, tots dos amb règim d'atenció ambulatòria. Per al seu finançament, la Vicepresidència i Conselleria d'Igualtat i Polítiques destinarà 469.126 euros.

Serveis Socials

Després de la trobada que ha mantingut amb les treballadores i treballadors de l'equip base de serveis socials de l'Ajuntament de Carcaixent, la vicepresidenta ha reiterat la importància de la tasca que realitzen estos professionals com "sanitaris del social", perquè són ells i elles les que duen a terme "les decisions i les polítiques socials de les administracions i les acosten a les persones".

La vicepresidenta ha fet èmfasi en l'aposta del Consell de "prestigiar els serveis socials com la quarta pota de l'Estat de Benestar", de manera que siga possible transformar el sistema "burocràtic i assistencialista" d'anteriors legislatures, en un model "coherent, sòlid i efectiu al servei de les persones “.

Amb este objectiu, des de 2015 s'ha realitzat un increment progressiu de finançament municipal "per constituir una xarxa de més proximitat als ciutadans i ciutadanes de la Comunitat Valenciana, garantint l'accés a prestacions bàsiques a les que tenen dret i que són garantia de la necessària cohesió social "ha assenyalat la vicepresidenta.

Així, en tres anys la conselleria ha triplicat la partida pressupostària per al finançament dels serveis socials municipals de la comarca de la Ribera Alta amb un total de 2'9 milions d'euros destinats este any, enfront dels 887.669 euros del 2015. Estes xifres han permès la contractació de 79 professionals en els equips base dels serveis socials davant els 12 que formaven part el 2015, així com augmentar la dotació econòmica per a programes i prestacions.

En el cas de Carcaixent també este pressupost s'ha incrementat de manera important en passar dels 122.548 euros a l'inici de la legislatura als 411.820 euros destinats este any, amb la contractació de 12 professionals en els equips base de l'Ajuntament enfront dels 2 que havien a 2015.

Oltra s'ha referit també als avenços en la gestió del sistema de la dependència en tota la Comunitat Valenciana gràcies a aquesta municipalització i la creació d'una xarxa perquè els ajuntaments assumeixin la valoració i tramitació dels expedients. Dos anys després de l'inici d'aquest canvi en el procés de valoració, la bona gestió dels equips dels serveis socials municipals ha permès agilitzar la tramitació dels expedients.

Este i altres canvis efectuats per la Conselleria en la gestió del sistema de la dependència han aconseguit augmentar el nombre de beneficiaris a tota la comarca de la Ribera Alta amb 3.983 persones ateses, 374 a Carcaixent.

En este sentit, la vicepresidenta ha felicitat l'equip dels serveis socials "per la gestió i agilització d’estos tràmits i la consegüent reducció en la llista de persones pendents d'atendre, un dels objectius del Consell del Botànic quan va arribar a l'executiu i davant la mala gestió de l'anterior govern en l'atenció a la dependència ".

Residència per a gent gran

La vicepresidenta també ha visitat a Carcaixent la residència per a persones majors Mare de Déu  d'Aigües Vives de titularitat municipal, que compta amb una subvenció de 1.810.120 euros i que durant esta legislatura ha passat de 43 places públiques a 54.